Mazurek, Milan, poslanec NR SR (2021-06-29):
Vážené dámy, vážení páni, dovoľte mi zaujať nejaké komplexné stanovisko k rozprave a nechcel som ísť v záverečnom slove, aby ste mali teoreticky možnosť ešte reagovať v prípade, že by existoval takýto záujem, a teda opäť zhodnotiť, o čom vlastne je tento náš návrh zákona, aby sme neodlietali k úplne iným témam, aby sme sa tu nebavili o tom, či je správne očkovať niekoho proti tetanu a či je správne dávať niekomu paralen alebo, aby sme sa bavili o základných ľudských právach a slobodách, čo je v podstate základným atribútom nášho demokratického zriadenia a čo je aj základnou podstatou tohto nášho návrhu zákona. My navrhujeme, aby nikto nesmel byť na Slovensku diskriminovaný len preto, že odmietne vakcínu proti COVID-u. Navrhujeme, aby bol každý jeden človek, ktorý iného pod hrozbou straty slobôd alebo jeho základných ľudských práv bude nútiť do očkovania touto COVID vakcínou, skrátka ak bude nejaký zamestnávateľ vyžadovať povinne od svojich zamestnancov toto očkovanie pod hrozbou, že ich vyhodí z práce, dopustil by sa tým trestného činu nútenej medicínskej prevencie. Ak bude lekár od svojich zdravotných sestier v ambulancii nútene vyžadovať očkovanie, inak ich prepustí, dopustí sa tým trestného činu. Ak bude nejaký doktor Mengele, pardon, minister zdravotníctva Lengvarský nútiť celý národ pod hrozbami straty slobôd zaočkovať sa touto vakcínou proti COVID-u, bude páchať trestný čin. A ja si myslím, že v normálnej demokratickej spoločnosti je to legitímna požiadavka a nielen z opozičných lavíc, je to legitímna požiadavka od všetkých slobodne mysliacich ľudí. Pretože argumenty, ktoré tu boli vysvetľované alebo ktoré tu boli pertraktované z koaličných radov, z tých pár poslancov, ktorí tu boli, či už piatok, alebo dnes na tomto rokovaní, sa nezakladajú na takej objektívnej realite, aby mohla spochybniť dôležitosť a potrebu tohto návrhu zákona. Koaliční poslanci povedali, že máme rešpektovať, že naša sloboda končí tam, kde začína ich sloboda. A my to rešpektujeme. Nikdy v živote sme sa nesnažili nejakým spôsobom obmedzovať ich slobodu, práve naopak, všetka naša legislatívna aktivita, všetko naše hlasovanie, všetka naša činnosť v Národnej rade a činnosť politicky ako taká vždy smerovala k tomu, aby sme chránili slobody alebo prehlbovali slobody a demokratické zriadenie v štáte. To znamená, že ak argumentujú slobodou v tom zmysle, že ak my sami seba alebo dokonca naše deti nedáme zaočkovať, tak tým ohrozujeme ich slobodu, tak je to absurdné vo všetkých rovinách samotného argumentu. Je predsa nemysliteľné, aby sami nedôverovali vakcíne natoľko, že nám povedia, že sa cítia ohrození nezaočkovanými ľuďmi. Tak potom načo sa dali očkovať? To je otázka pre nich samotných. Lebo doktor kolega Miro Urban to povedal jasne, dal sa zaočkovať, pretože verí, že tá vakcína ho bude chrániť. Ale teraz neznamená to, že sa neposadí do lavice vedľa nezaočkovaného, lebo sa bude báť. Potom by to bolo zvláštne, kebyže sa dám zaočkovať a natoľko neverím tej vakcíne, že sa potom bojím nezaočkovaných. A ak to teda tak je, tak ten človek by sa, by mal sám vo svojom vnútri pouvažovať, že čo ho vlastne k tomuto rozhodnutiu viedlo. A mojou úlohou ako človeka, ktorý tu navrhuje tento zákon, taktiež nie je vstupovať tomu človeku do svedomia a poučovať ho alebo premýšľať, či sa rozhodol správne. Poučovať ho, či bolo dobré urobiť to tak alebo onako, alebo skúmať jeho pohnútky, ale rešpektovať také, aké sú a nenútiť ho do ničoho. Je absurdným nezmyslom, aby ktokoľvek nútil nás alebo kohokoľvek na Slovensku do tohto nepovinného očkovania, a je už absurdným nezmyslom, a počuli ste to tu aj z úst lekára, aby ste do takéhoto šialenstva nútili deti. My tu máme na Slovensku ľudí, ktorí verejne v televízii povedia, že nezaočkované deti by mali mať nevýhody v otázkach školskej dochádzky. Človek si myslí, že sa vrátil do tridsiatych rokov minulého storočia. Že sa tu klasifikujú ľudia na hodných a nehodných. Na poslušných a neposlušných. Apartheid v tej najčírejšej rovine. A všetci sa tvárite, že to je vlastne v poriadku. A my ako opoziční poslanci a ľudia, ktorým záleží na slobodách ľudí, sa predsa musíme proti tomu postaviť a výsledkom toho je aj náš návrh zákona. Hovoríte o tom, že sa tu blíži delta variant a my sme teda nezodpovední, ak ľudí od rána do večera nepresviedčame o očkovaní a neprijímame potom zrejme asi aj všetky následky a riziká, ktoré s tým môžu súvisieť. Môžu byť malé, môžu byť väčšie, u niekoho sa môžu objaviť, u niekoho nemusia, ale ten človek si to musí zvážiť sám, pretože vieme dnes, a to je holý fakt, že výrobcovia vakcín za nežiaduce účinky neručia. Ja ako spotrebiteľ, keby som sa na to pozeral, tak si nekúpim nové auto, kde mi výrobca neručí za brzdové doštičky. Keď mi povie, počúvaj, tu máš špičkové auto, kúp si ho za výhodnú cenu, ale tie brzdy možno nepôjdu a keď nepôjdu, no, tak ja ti za to neručím, zabiješ sa, rozbiješ ho, bohužiaľ. Viete, z môjho pohľadu to nie je správna obchodná stratégia a ako spotrebiteľ mám mať právo také niečo odmietnuť. Ale vy chcete prísť a takúto vakcínu, kde výrobca neručí za jej obsah, nanútiť ľuďom? Zbláznili ste sa? Zbláznili ste sa, pýtam sa vás znovu. Pretože ak si to tí ľudia dajú slobodne, ich rozhodnutie. A pravdepodobne im to ani nič neurobí, ale možno áno a nikto z nás tu nie je na to, aby do toho iného nútil. To je základná sloboda, keď ste demokrati, tak to musíte akceptovať. A keď sa bavíte o tom delta variante, bolo vám tu z úst kolegu Mira Urbana povedané jasne, smrtnosť 0,1 %, 0,1 % a menej. To už je niekde na úrovni chrípky, ak sa nemýlim. To znamená, ak tu dnes ľudí strašíte treťou, štvrtou vlnou, potom ďalšou a ďalšou mutáciou, tak otázka nespočíva na opozíciu a na to, čo opozícia robí pre to, aby vy ste tieto problémy vyriešili. Otázka spočíva na tom, čo robíte pre to, aby ste vyriešili problémy, o ktorých tu Miro Urban hovoril, že sa ako lekár musel pozerať na to, ako prišiel pacient do nemocnice a desať hodín tam sedel na lehátku, dokiaľ ste ho nenechali umrieť. Že neexistoval manažment pacienta, že ste nemali zriadený systém, ako sa o týchto ľudí postarať, že ste nemali lôžka, nemali ste materiálne, personálne vybavenie, že ste látali zo dňa na deň a že lekári u nich sami povedali, veď vy tu tých ľudí nechávate umierať. A vy ste za ten čas robili čo? Nakupovali testy, štátny tajomník 600-tisíc eur mesačne, obohacovali ste sa. Firmička z Trnavy, z 31-tisíc zisku na 3,7 mil. eur zisku. Čo tam po tom, skokan roka. Masové testovanie, špáranie sa v nosoch, nekonečné rady, šírenie vírusu, toto ste zatiaľ robili vy, aby ste pomohli lekárom v nemocniciach. Aby ste im zaplnili tieto oddelenia, aby ste tých ľudí nechali ďalej umierať, pretože práve tie rizikové skupiny, ľudia s ťažkými ochoreniami, s obezitou, s cukrovkou, s vysokým krvným tlakom, práve tí sú rizikoví pre tento vírus a práve tí tam stáli v tých radoch častokrát a tí sa následne stali pacientmi v nemocniciach a vy ste im pripravili túto nelichotivú a smutnú budúcnosť. Bolo vám tu povedané, že kolektívna imunita je vzhľadom na realitu dnešného sveta sen, je to utópia. Máme tu, ako povedal Miro, 26-percentnú zaočkovanosť, hovoríte, že treba 90-percentnú. Veď sa zobuďte! To nikdy nebude, netrápte tu ľudí rečami o kolektívnej imunite, to nikdy nenastane, je to ilúzia, sen a radšej sa sústreďte na to, čo má zmysel. Netlačte do ľudí niečo, čo aj tak neprinesie výsledok, ale riešte to, čo môžete riešiť. Analyzujte slabé a silné stránky zdravotníctva, zistite, čo najviac zlyhávalo, pripravte manažment a stratégiu na to, aby sa už tieto veci neopakovali. Zistite, kde konkrétne identifikujeme najväčšie problémy, a potom pracujte na tom, aby ste pripravili stratégiu na ich odstránenie. Zabezpečte materiálne, personálne obsadenie zdravotníctva, tak aby to vedelo zvládať. Pripravte komplexné manuály na to, aby sa vedelo tých pacientov manažovať, aby ich lekári mohli a vedeli liečiť. Zabezpečte im liečivá, o tomto by sa tu mala od rána do večera viesť debata a keď už hovoríte a strašíte treťou vlnou, tak toto by ste mali zabezpečiť. Ale vy nie, vy sa tu hádate, naťahujete, riešite, kto je väčší idiot medzi koalíciou, obviňujete sa z toho, kto s kým nebude vládnuť, a na toto kašlete. A v septembri, októbri, opozícia je zlá, opozícia za to môže, všetko je opozičná vina a tak ďalej a tak ďalej. Čiže jediný, kto tu fatálne zlyháva, ste vy. A na záver ešte malý odkaz tu ku bývalému kolegovi Rasťovi Schlosárovi, ktorý nás tak nevyberaným a smiešnym spôsobom napadol, že my sme nejakí podporovatelia očkovania, lebo Miro Urban zo svojej lekárskej profesie sa nechal zaočkovať a verejne povedal, že podľa neho je to správne rozhodnutie, a tým pádom ako keby nám prisudzoval nejaké zlé vlastnosti, čo nechápem, keď vo svojom klube majú v podstate primátora, ktorý je najväčším podporovateľom a propagátorom očkovania na celom Gemeri. Ale tak ja proti tomu nič nemám, ja Joža Šimka úplne rešpektujem, je to jeho názor, robí to dobrovoľne a slobodne a nikdy by som mu to nevyčítal. A už vôbec nechápem tento tu potom názor, keď ja mám najväčšieho propagátora očkovania na Gemeri vo svojom klube, a potom vyčítam lekárovi, že sa nechal sám zaočkovať (povedané s pobavením), ako dobrý úlet, no, to musím povedať takto. A z tohto hľadiska si ani nemyslím, že je vhodné sa tu pýtať poslancov na osobné otázky, či majú zaočkované svoje deti, alebo niečo podobné, lebo to sú striktné a zásadné veci a dúfam, že ich poslanci budú na hlasovaní o tomto dôležitom návrhu zákona do jedného.